정조 4년
庚子三月初九日辰時。上御誠正閣。大臣備局堂上。引見入侍。御史同爲入侍時。領議政金尙喆。左議政李溵。禮曹判書洪樂性。戶曹判書金華鎭。吏曹判書金鍾秀。左尹李柱國。行訓鍊都正李敬懋。行都承旨徐有慶。掌令金翊休。校理姜忱。御史沈樂洙。左副承旨朴祐源。記事官金載瓚李𤧣徐龍輔。事變假注書權坰。以次進伏訖。尙喆曰。夜間聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。尙喆曰。儒臣徐鼎修八條所陳。實可見來諫之聖德也。自上許之以敢言。奬之以無隱。人君每以人臣之無隱。難於樂聞。是以人臣雖懷無隱之誠。而每有難言之嫌。心欲言而口不敢焉。今殿下能推轉環之量。使群下得效納牖之忠。臣主俱榮。朝廷有光。今雖無覆奏之事。而諸臣之登筵者多矣。使之一讀前席。俾得咸聽疏辭。有可以出意見敷奏者。則許令盡言。好矣。上曰。誠然矣。命祐源讀奏。讀至罪在將臣之句。溵曰。至此而臣不勝惶愧矣。伊時事。一則臣罪。二則臣罪。到今年久之後。有此追提之語。臣益切悚蹙矣。上曰。過矣。讀至第二條。尙喆曰。此實出於愛君如父之誠。惟願殿下。毋徒曰言好。而必爲用之焉。上曰。儒臣言之。大臣勉之。予亦豈不留神乎。讀至廢枳等句。上曰。廢枳者。似指朴在源矣。尙喆曰。向來朴在源果言事。自上別無罪斥之事。而自致廢枳。此是銓臣之不爲擧擬者。此後則惟以其言之當否。明示好惡之聖意。使朝廷皆知上心之公明焉。上曰。所奏果的當矣。讀至守令濫除之語。尙喆曰。疏中不爲指的姓名。臣不敢逆臆以對。而儒臣則意有所指的而言矣。雖以昨年都政言之。平海郡守以市井之人。直差郡守。而臣見其人於下直之日。則又極迷蠢。實非字牧之才矣。上曰。誰也。尙喆曰。儒臣疏中。雖不指名。平海守李完基。曾未經守令。則以其地處。直拜郡守。終涉過濫。改差。何如。上曰。依爲之。出擧條尙喆曰。御史書啓入來。而別無可以覆奏者矣。溵曰。臣年前被彈於李命勳。今不敢可否於此事矣。然而校卒事。旣有節目。則今無可論。萬兩之說。訓局經費。亦患不給。則所謂萬兩。何處生出乎。尤無可言矣。尙喆曰。訓將雖是武臣。身兼六卿之長。位躋輔國之列。而所遭人言。不比尋常。則强使行公。亦非體下情重廉隅之政矣。上曰。此誠爲悶。卿意。何如。尙喆曰。設以身處之。雖嶺海鈇銊。決不可冒沒供職矣。溵曰。不然。事旣脫空。今有何必辭之義乎。上曰。御史更爲詳奏。樂洙曰。策應所則一年所用。初不滿千兩。軍色則雖有移來移去者。而臣一一考計。逐條旁照。實無萬兩覓得之地矣。至於校卒差除。取考年月日及手本。此將臣所差出。只將官一人。而卽是閒散人也。上曰。御史兼玉堂。陳達可否。可也。樂洙曰。人言雖或爽實。本心豈出搆捏乎。然而以臣所見言之。爽實則無可言矣。上曰。旣已脫空。自上惟有敦迫而已。敦迫而不出。則乃可以處分矣。尙喆曰。然矣。尙喆曰。北伯狀啓中。犯越罪人一人承款。四人變辭。不可以變辭。不爲究竟矣。令道臣竝覈四人。期於輸款。似宜矣。上曰。左相之意。何如。溵曰。臣意與領相一般矣。上曰。諸宰之意。何如。濟恭曰。四人變辭。必是知爲一律。中間變招。或望其生出。今不敢指的以奏矣。樂性曰。重囚變辭。不可因置。依大臣言處之。似好矣。華鎭曰。更加詳覈。竝爲抵法。宜矣。鍾秀曰。臣無別般指一之見矣。柱國曰。更令道臣。覈奏後處之。似好矣。敬懋曰。詳加究竟。同爲置法。好矣。有寧民始曰。別無意見。依大臣所奏。似合宜矣。上曰。六人若皆承款。則一律至於七人之多。誠難處矣。濟恭曰。罪在犯越。則雖七人之多。不可容貸。而第念此則與陸地犯越有異矣。海上漁採之民。逐利入海。若逢意外風浪。則雖知界限之至嚴。而風之所驅。不得馭舟。遂入標限之外而莫能止焉。此與陸民故爲犯越。似有少間矣。上曰。然矣。退以瑟海爲定界。則犯禁似罕有矣。尙喆溵曰。然則界有定制。民罕罹禁。誠好矣。命書傳敎曰。犯越彼境。自有當律。無容更加持疑。而北道慶源之犯越人罪犯。不無原恕之端。海路境界。異於陸路。則漁採之際。漂到彼地。不是異事。雖令屬之漂風。不可謂之失刑。以犯越事。在囚諸罪人。一竝減死酌處事。分付。尙喆曰。北伯狀聞中。犯越諸囚。旣命減死照律。則指示罪人崔萬泰之勘律。宜無異同。一體酌處之意。分付道臣。何如。上曰。依爲之。尙喆曰。此慶尙監司趙時俊狀啓也。備陳木綿絶貴之狀。仍請安東等十二邑大同木。特許純錢代納。而經用木邊。如或不足。則參半條中。許令折半以錢代納事。令廟堂稟處爲請矣。本道民情。雖不可不念。該廳經用。亦甚可悶。折半條中三分一。以錢代納之意。分付。何如。上曰。依爲之。竝出擧條尙喆曰。臣之一出。實是副急。犬馬之齒。雖不足恤。而至於衰病之甚。決無奔走之望。今則左右相旣備。伏乞特垂鑑憐焉。上曰。卿年高病甚。固難强加責勉。而環顧今日朝廷。可以代卿者。誰也。向以心腹之諭。托以股肱之寄。臥閤論道。亦何妨於暮境靜養乎。朱子抵陳道卿書。有中流砥柱之語。今予望卿。豈不若朱子之於道卿乎。何不以古大臣自居。贊輔不逮。坐鎭淆俗。如捍流之一柱也。今日辭免。誠非所望於卿者矣。尙喆起而對曰。臣雖白首垂死之年。豈敢不體聖簡。自惜軀命。有此便訣之請乎。臣在此任。旣無一毫報效之道。尙此蹲留。伴食中書。果何輔於國家哉。臣雖至迷。至於酬答君恩之誠。不以進退有間。願以原任退居時奉朝。請得申起居。則卽聖上終始生成之德也。上曰。勿辭安心。望也。溵曰。江原監司金尙集。除拜爲日已久。舊伯情勢。必難晏然在任。新伯使之不多日內辭朝。何如。上曰。依爲之。出擧條命書榻敎曰。江原監司金尙集。不多日內辭朝。溵曰。關東伯辭朝。已有促敎。而其外閫帥守令。亦多有未下直者。竝令催促辭朝。何如。上曰。依爲之。出擧條命書榻敎曰。未赴任閫帥守令。催促辭朝。尙喆曰。明日納采時敎書。當爲製進。而藝文提學蔡濟恭。旣徹辭單。今姑許遞。卽爲差出。何如。上曰。依爲之。出擧條樂性曰。敎命文。當書嬪號。而承敎然後。可以擧行矣。上曰。然矣。德字和字俱好。考見璿源錄。若無和字。則和字好矣。命書榻敎曰。王大妃殿進御理中丸半劑。更爲製入。又命書榻敎曰。藝文提學前望單子入之。濟恭曰。今此春塘臺親臨殿試時。文科處所設布帳。似當依近例擧行。故敢達矣。上曰。依爲之。出擧條翊休曰。合辭中諸逆。負犯至重。罪惡貫盈。神人所共誅。覆載之所難容。懲討之論。今幾年矣。兪音尙閟。王章莫伸。元惡大憝。至今偃息。將至於國不爲國。人不爲人。而至若洪國榮之手握重柄。身處禁中。擅作威福。箝制縉紳。千罪萬惡。咸萃一身。而大勢所壓。莫敢誰何。朝廷之上。未有出氣聲討。逆折奸萌者。此同群下之罪也。以至外托休退之名。內售眩亂之計而極矣。重臣之箚一出。其脅持君父。沮遏大計之罪。彰著無餘。今日臺閣之論啓。實出於擧國共公之議。而批旨之下。每以亟停爲敎。臣不勝抑塞憂憤之至。臣非不知殿下必欲全保之盛意。而惟其沮戲廣儲嗣之計者。實爲宗社之罪人。三尺之法無私。輿情之憤益激。殿下亦安得以終始曲貸乎。惟願廓揮乾斷。特降允兪。使公憤洩而王法行。是臣區區之望也。上曰。已諭於前後批旨矣。又曰。司諫院司諫李命勳。以臣於見職。實無一分承膺之望。而義在懲討。勢急憂虞。草草數語。粗效一日之責。而及承批旨。不惟不賜開允。誨責備至。臣滿心慙惶。無地自容。第臣所論首件事。卽一國之公議。輿情之同憤。臣非有私惡於其間。而王章未施之前。雖至千啓百疏。得請而後已。豈但一再而止乎。臣竊不勝憂歎之至也。至於柳戇。以言其人品。則本以陰譎之性。濟以悖戾之行。以言其氣力。則使其浮麤之客氣。以言器局。則不過打破虎皮之頭骨。則一不足觀。百無可取。而聖敎至謂之可取。臣竊謂之訝惑也。以戇之氣力氣局。謂之可取。則是作賊之王憝。辦事之蔡京。猶可謂之有氣力有器局。而不以罪罪之耶。逆淵凶疏製給之說。出自渠口。至登鞫招。有耳皆聞。無人不知。小錢換貿之事。渠以備堂。發關灣府。而畢竟貽害小民。至有朝禁。則此又難逭之罪。而公案自在。眞贓已露。臣焉敢一毫搆捏。以欺聖聰也哉。至於具善復。則前後趨附。無非巨逆。若以微細之輩。昏夜於權門則。猶可以障人目而掩其跡。渠身以將臣。顯附諸賊。蹤跡難掩。則此實國人之所喧傳。臣豈敢架空爲說哉。至於校卒之進退。營貨之輸致。雖以宿衛節目。有所下敎。而朝家節目。不過體統間事。顧何嘗以一校一卒。必有國榮之爪牙。每年萬兩。必充國榮之磎壑爲哉。藉此體統間事目。陰受指揮。專意諂附。其心所在。有不可知。目今國勢危疑之際。乃反以此等背公之類。恃以宿將。俾領戎權。則其爲丙枕之憂。爲如何哉。臣雖無似。當此之時。豈不欲仰體我殿下鎭安世道之聖意。而乃敢爲規規於傾軋之俗習也哉。誠以罪大惡極。有非脅從之類。如以不罪此輩。爲鎭安之術。則是無異抱虎而眠。厝火而寢。宗國之憂。實不知稅駕之所也。爲今日急務。無過於此。而只緣臣人微言輕。不能見孚於君父。致勤駭惋之嚴敎。其何敢一刻抗顔於臺次乎。引嫌而退。査啓之出。事雖差爽。臺閣論人。旣許風聞。豈可以此輕遞言官。請司諫李命勳出仕。上曰。依啓。命退。諸臣以次出。